Mormónakirkjan, eða Kirkja Jesú krists hinna síðari daga heilögu, er líklega þekktasta fjölkvænisamfélag Vesturlanda, þó að söfnuðurinn hafi bannað fjölkvæni fyrir meira en hundrað árum síðan. Sértrúarsöfnuðirnir bandarísku sem þá klufu sig úr kirkjunni settu fjölkvæni á oddinn og hafa verið undir smásjánni hjá bandarískum yfirvöldum undanfarna áratugi. Leiðtogi FLDS, Fundamentalist Church of Jesus Christ of Latter Day Saints, hins alræmda sértrúarsafnaðar, var dæmdur í lífstíðarfangelsi 2008 fyrir barnaníð, kynferðisbrot og fleira í þeim dúr, en síðan þá hefur fólk yfirgefið söfnuðinn í auknum mæli. Það er búið að grípa til aðgerða gagnvart hópunum á nýlendum þeirra víðsvegar um Bandaríkin, stjórnvöld hafa tekið yfir heilu héröðin þar sem þeir hafa ríkt og tekið eignirnar úr höndum kirkjunnar. Í sumum bæjum, þar sem mormónakirkjan hefur átt allt - fasteignir, jarðir og innviði - þá stendur til að stjórnvöld selji þeim sem búa þar viðkomandi eignir, þannig að eignarhaldið færist frá kirkjunni til fólksins. Og það kemur þar af leiðandi niður á fjárhag kirkjunnar.